Georgia avaldas teisipäeval ennetava vastulöögi Euroopa Liidu raportile, milles oodatavalt kritiseeritakse Georgia rolli eelmisel aastal toimunud sõjas Venemaaga, vahendas Delfi.ee The Times'is kirjutatut.    Eitades, et Georgia rünnaku tõttu hukkus Lõuna-Osseetias tuhandeid Vene rahuvalvajaid, avaldas Tbilisi oma tõendid, mis on saadetud sõja põhjusi uurivale Euroopa Liidu komisjonile. Kremlit süüdistatakse ilmselgelt vale informatsiooni levitamises väljamõeldud rünnakute  kohta Vene rahuvalvajate vastu, kirjutab The Times.    Georgia dokumendis on öeldud: "Neid valesid, mida levitatakse Venemaa toetatud propaganda abil, kasutati Venemaa poolt sõjalise agressiooni seadustamiseks ülejäänud Georgia territooriumi vastu."    Šveitsi diplomaadi Heidi Tagliavini juhitud Euroopa Liidu komisjon süüdistab oodatavalt sõja puhkemises nii Georgiat kui Venemaad. Raport avaldatakse kolmapäeval.    Georgia väitel saatis Kreml oma väed Lõuna-Osseetiasse juba enne  sõjategevuse algust. Samuti lükkab Georgia ümber Venemaa väited, et Georgia armee korraldas genotsiidi Lõuna-Osseetia tsiviilelanikkonna vastu. Vastupidi, grusiinid väidavad, et on leidnud tõendeid selle kohta, et Vene sõdurid vastutavad Lõuna-Osseetia grusiinidest elanikkonnaga külade etnilise puhastuse eest.    Georgia ametnik ütles The Timesile, et Euroopa Liidu komisjon ei suutnud tõendada, et Georgia väed ründasid ja tapsid Lõuna-Osseetias Vene rahuvalvajaid. Kreml kasutas seda aga peamise  õigustusena oma vägede Lõuna-Osseetiasse saatmiseks.    Tbilisi süüdistab Venemaad täiemõõtmelise sõja ettevalmistamise Georgia vastu juba neli kuud enne konflikti algust. Siiski tunnistatakse, et president Mihheil Saakašvili saatis väed Lõuna-Osseetia pealinna Tshinvalisse pärast päev kestnud konfrontatsiooni eskaleerumist.    "Georgia armee tegevus oli suunatud varem identifitseeritud sõjaväeliste sihtmärkide vastu, mis asusid Lõuna-Osseetia/Tshinvali piirkonnas," öeldakse dokumentides.  "Kooskõlas Georgia kaitse-eesmärkidega suunati suurtükituli ka Vene tankikonvoi pihta, mis liikus Lõuna-Osseetia/Tshinvali konfliktitsooni suunas. Samuti pommitas lennuvägi Gupta silda, et peatada Vene tankid, mis liikusid Lõuna-Osseetia/Tshinvali suunas."